CELEX: 32016D1189
Language: lt
Date: 2016-07-19 00:00:00
Title: 2016 m. liepos 19 d. Komisijos įgyvendinimo sprendimas (ES) 2016/1189, kuriuo leidžiama pateikti rinkai UV spinduliuote apdorotą pieną kaip naują maisto produktą pagal Europos Parlamento ir Tarybos reglamentą (EB) Nr. 258/97 (pranešta dokumentu Nr. C(2016) 4565)

21.7.2016   
            
            
               LT
            
            
               Europos Sąjungos oficialusis leidinys
            
            
               L 196/50
            
         KOMISIJOS ĮGYVENDINIMO SPRENDIMAS (ES) 2016/1189
   2016 m. liepos 19 d.
   kuriuo leidžiama pateikti rinkai UV spinduliuote apdorotą pieną kaip naują maisto produktą pagal Europos Parlamento ir Tarybos reglamentą (EB) Nr. 258/97
   
      
         (pranešta dokumentu Nr. C(2016) 4565)
      
   
   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2012 m. rugsėjo 26 d. bendrovė „Dairy Crest Ltd“ Airijos kompetentingoms valdžios institucijoms pateikė prašymą leisti pateikti rinkai UV spinduliuote apdorotą pieną kaip naują maisto produktą, kaip apibrėžta Reglamento (EB) Nr. 258/97 1 straipsnio 2 dalies f punkte;
            
         
               (2)
            
            
               2013 m. sausio 10 d. Airijos kompetentinga maisto vertinimo tarnyba pateikė pirminio vertinimo ataskaitą. Toje ataskaitoje ji padarė išvadą, kad UV spinduliuote apdorotas pienas atitinka naujų maisto produktų kriterijus, išdėstytus Reglamento (EB) Nr. 258/97 3 straipsnio 1 dalyje;
            
         
               (3)
            
            
               2013 m. sausio 16 d. Komisija išsiuntė pirminio vertinimo ataskaitą kitoms valstybėms narėms;
            
         
               (4)
            
            
               per Reglamento (EB) Nr. 258/97 6 straipsnio 4 dalies pirmoje pastraipoje nustatytą 60 dienų laikotarpį buvo pareikšta pagrįstų prieštaravimų;
            
         
               (5)
            
            
               2015 m. vasario 9 d. Komisija pasikonsultavo su Europos maisto saugos tarnyba (EFSA), prašydama jos atlikti papildomą UV spinduliuote apdoroto pieno kaip naujo maisto produkto pagal Reglamentą (EB) Nr. 258/97 vertinimą;
            
         
               (6)
            
            
               2015 m. gruodžio 10 d. EFSA savo nuomonėje dėl UV spinduliuote apdoroto pieno kaip naujo maisto produkto saugos (2) padarė išvadą, kad UV spinduliuote apdorotas pienas yra saugus, jei naudojamas numatytomis naudojimo sąlygomis;
            
         
               (7)
            
            
               ta nuomonė suteikia pakankamą pagrindą nustatyti, kad UV spinduliuote apdorotas pienas kaip naujas maisto produktas atitinka Reglamento (EB) Nr. 258/97 3 straipsnio 1 dalyje nustatytus kriterijus;
            
         
               (8)
            
            
               pasterizuotą pieną apdorojus UV spinduliuote pieno sudėtyje padidėja vitamino D kiekis. Europos Parlamento ir Tarybos reglamente (ES) Nr. 1169/2011 (3) nustatyta, kas laikoma dideliu vitaminų ir mineralinių medžiagų kiekiu. Todėl svarbu vartotoją tinkamai informuoti apie tai, kad produkto sudėtyje yra vitamino D, kuris gautas apdorojus produktą UV spinduliuote;
            
         
               (9)
            
            
               Europos Parlamento ir Tarybos reglamente (EB) Nr. 1925/2006 (4) nustatyti maisto produktų papildymui vitaminais ir mineralais bei tam tikromis kitomis medžiagomis taikomi reikalavimai. UV spinduliuote apdorotą pieną turėtų būti leista vartoti nepažeidžiant šiame teisės akte nustatytų reikalavimų;
            
         
               (10)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   I priede nurodytą UV spinduliuote apdorotą pieną galima pateikti rinkai kaip naują maisto produktą nepažeidžiant konkrečių Reglamento (EB) Nr. 1925/2006 nuostatų, jei jis naudojamas pagal II priede nurodytas paskirtis ir neviršijama tame priede nustatyta didžiausia leidžiamoji koncentracija.
   2 straipsnis
   Ženklinant UV spinduliuote apdorotą pieną, kurį leidžiama pateikti rinkai šiuo sprendimu, etiketėje rašomas jo pavadinimas „UV spinduliuote apdorotas pienas“.
   Jei UV spinduliuote apdoroto pieno sudėtyje yra toks vitamino D kiekis, kuris pagal Europos Parlamento ir Tarybos reglamento (ES) Nr. 1169/2011 XIII priedo A dalies 2 punktą laikomas dideliu, etiketėje įrašomas šis tekstas: „sudėtyje yra vitamino D, kuris gautas apdorojus produktą UV spinduliuote“ arba „pienas, kurio sudėtyje yra vitamino D, gauto apdorojus pieną UV spinduliuote“.
   3 straipsnis
   Šis sprendimas skirtas „Dairy Crest Ltd.“, Claygate House, Esher, littleworth Road, Surrey, KT10 9PN, Jungtinė Karalystė.
   
      Priimta Briuselyje 2016 m. liepos 19 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EFSA Journal 2016; 14 (1): 4370.
   
      (3)  2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).
   
      (4)  2006 m. gruodžio 20 d. Europos Parlamento ir Tarybos reglamentas (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (OL L 404, 2006 12 30, p. 26).
   
      I PRIEDAS
      UV SPINDULIUOTE APDOROTO PIENO SPECIFIKACIJA
      
         Apibrėžtis:
      
      
         UV spinduliuote apdorotas pienas– karvės pienas (nenugriebtas ir iš dalies nugriebtas), po pasterizavimo apdorotas UV spinduliuote taikant turbulentinį srautą. Pasterizuotą pieną apdorojus UV spinduliuote, pieno sudėtyje padidėja vitamino D3 (cholekalciferolio) koncentracija 7-dihidrocholesteroliui virstant vitaminu D3.
      
         UV spinduliuotė– ultravioletinės spinduliuotės, kurios bangos ilgis 200–310 nm, procesas, per kurį sunaudojamas 1 045 J/l energijos kiekis.
      
         Vitaminas D3:
      
      
                  Cheminis pavadinimas
               
               
                  (1S,3Z)-3-[(2E)-2-[(1R,3aS,7aR)-7a-metil-1-[(2R)-6-metilheptan-2-il]-2,3,3a,5,6,7-heksahidro-1H-inden-4-iliden]etiliden]-4-metilidencikloheksan-1-olis
               
            
                  Sinonimas
               
               
                  Cholekalciferolis
               
            
                  CAS Nr.
               
               
                  67–97–0
               
            
                  Molekulinė masė
               
               
                  384,6377 g/mol
               
            
         Sudėtis:
      
      
                  Vitamino D3 kiekis galutiniame produkte
               
               
                  nenugriebtame piene (1): 0,5–3,2 μg/100 g (2)
                  
                  pusiau nugriebtame piene (1): 0,1–1,5 μg/100 g (2)
                  
               
            
         (1)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
      
         (2)  Efektyvioji skysčių chromatografija (HPLC).
   
   
      II PRIEDAS
      LEIDŽIAMI UV SPINDULIUOTE APDOROTO PIENO NAUDOJIMO BŪDAI
      
                  Maisto produktų kategorija
               
               
                  Vitamino D3 kiekio ribos
               
            
                  Pasterizuotas nenugriebtas pienas (1)
                  
               
               
                  5–32 μg/kg visiems žmonėms, išskyrus kūdikius
               
            
                  Pasterizuotas pusiau nugriebtas pienas (1)
                  
               
               
                  1–15 μg/kg visiems žmonėms, išskyrus kūdikius
               
            
         (1)  Vartojamas toks, koks yra.